FI Euroopan unionin virallinen lehti L 363/121

KOMISSION TÄYTÄNTÖÖNPANOASETUS (EU) N:o 1348/2014,

annettu 17 päivänä joulukuuta 2014,

tietojen ilmoittamisesta energian tukkumarkkinoiden eheydestä ja tarkasteltavuudesta annetun Euroopan parlamentin ja neuvoston asetuksen (EU) N:o 1227/2011 8 artiklan 2 ja 6 kohdan täytäntöönpanemiseksi

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon energian tukkumarkkinoiden eheydestä ja tarkasteltavuudesta 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1227/2011 (1) ja erityisesti sen 8 artiklan 2 ja 6 kohdan,

sekä katsoo seuraavaa:

(1) Energian tukkumarkkinoiden tehokas valvonta edellyttää, että energia-alan sopimuksiin, mukaan lukien kauppaa koskevat toimeksiannot, liittyviä tietoja sekä sähkön tai maakaasun tuotanto-, varastointi- ja kulutuslaitosten tai siirtoverkkojen kapasiteettia ja käyttöä koskevia tietoja seurataan säännöllisesti.

(2) Asetuksessa (EU) N:o 1227/2011 säädetään, että unionissa energian tukkumarkkinoiden seurannasta huolehtii Euroopan parlamentin ja neuvoston asetuksella (EY) N:o 713/2009 (2) perustettu energia-alan sääntelyviranomaisten yhteistyövirasto (jäljempänä ’virasto’). Jotta virasto voisi hoitaa tehtävänsä, sen on saatava oikea-aikaisesti kaikki olennaiset tiedot käyttöönsä.

(3) Markkinaosapuolten on toimitettava virastolle säännöllisesti tiedot sähkön ja maakaasun toimitusta tai siirtoa koskevista tukkutason sopimuksista. Tasepalvelusopimuksia, samaan konserniin kuuluvien yritysten välisiä sopimuksia sekä pienten tuotantolaitosten tuottaman energian myyntisopimuksia koskevat tiedot toimitetaan virastolle vain sen tapauskohtaisesti esittämästä perustellusta pyynnöstä.

(4) Yleensä kumpikin sopimuspuoli velvoitetaan ilmoittamaan tietyt tehtyä sopimusta koskevat tiedot. Tietojen ilmoittamisen helpottamiseksi sopimuspuolten olisi voitava toimittaa tiedot toistensa puolesta tai antaa tietojen toimittaminen kolmansien osapuolten hoidettavaksi. Tietojen keruun helpottamiseksi vain siirtoverkonhaltija ilmoittaa kuitenkin sellaisista siirtosopimuksista, jotka on hankittu kyseisen siirtoverkonhaltijan alustavassa kapasiteetinjaossa. Tiedot on toimitettava kaikista kapasiteettia koskevista pyynnöistä riippumatta siitä, onko pyyntö hyväksytty vai ei.

(5) Jotta virasto voisi paljastaa markkinoiden väärinkäytökset tehokkaasti, sen on voitava seurata sopimuksia koskevien tietojen lisäksi myös järjestäytyneillä markkinoilla käytävää kauppaa koskevia toimeksiantoja. Markkinaosapuolilla voi olla vaikeuksia tallettaa kyseisiä tietoja, joten täsmäytetyistä ja avoimista toimeksiannoista olisi ilmoitettava sen järjestäytyneen markkinapaikan kautta, jolla toimeksianto on annettu, tai ilmoittamisen voi hoitaa kolmas osapuoli, jolla on valmiudet siihen.

(6) Päällekkäisen ilmoittamisen välttämiseksi viraston pitäisi kerätä sähkön tai maakaasun toimitus- tai siirtosopimuksiin liittyviä johdannaisia koskevat tiedot, jotka on ilmoitettu kauppatietorekistereille tai rahoitusalan sääntelyviranomaisille sovellettavan varainhoitoasetuksen mukaisesti. Järjestäytyneiden markkinoiden ja kauppojen täsmäytys- tai ilmoitusjärjestelmien pitäisi kuitenkin voida toimittaa virastolle samat kyseisiä johdannaisia koskevat tiedot, jotka ne ovat ilmoittaneet varainhoitosäännösten mukaisesti, jos ne sallivat tämän.

(7) Tehokas ja kohdennettu valvonta edellyttää, että vakioidut sopimukset ja vakioimattomat sopimukset erotetaan toisistaan. Koska vakioitujen sopimusten hintoja käytetään myös vakioimattomien sopimusten viitehintoina, viraston pitäisi saada päivittäin tietoa vakioiduista sopimuksista. Vakioimattomia sopimuksia koskevat tiedot pitäisi ilmoittaa kuukauden kuluessa sopimuksen tekemisestä.

(8) Markkinaosapuolten pitäisi lisäksi toimittaa virastolle säännöllisesti ja kansallisille sääntelyviranomaisille niiden pyynnöstä tiedot energian tuotanto- ja siirtoinfrastruktuurin saatavuudesta ja käytöstä sekä varastointivalmiuksista nesteytetty maakaasu mukaan luettuna. Markkinaosapuolia koskevia ilmoitusvelvoitteita voidaan keventää ja olemassa olevia lähteitä hyödyntää parhaalla mahdollisella tavalla käyttämällä tietojen toimittamisessa mahdollisuuksien mukaan siirtoverkonhaltijoita, sähkön siirtoverkonhaltijoiden eurooppalaista verkostoa (sähkö-ENTSO), kaasun siirtoverkonhaltijoiden eurooppalaista verkostoa (kaasu-ENTSO), nesteytetyn maakaasun käsittelylaitteiston haltijoita sekä maakaasun varastointilaitteiston haltijoita. Tietojen ilmoitustiheys saattaa vaihdella tietojen tärkeydestä ja saatavuudesta riippuen, mutta pääasiassa tiedot ilmoitetaan päivittäin. Tietojen ilmoittamista koskevissa vaatimuksissa on huomioitava, että virastolla on velvollisuus pitää kaupallisesti arkaluonteiset tiedot salassa ja se voi julkistaa tai asettaa saataville vain sellaista tietoa, joka ei vääristä kilpailua energian tukkumarkkinoilla.

(9) On tärkeää, että tiedot toimittavilla osapuolilla on selkeä käsitys ilmoitettavia tietoja koskevista vaatimuksista. Viraston olisi siksi selvennettävä ilmoitettavien tietojen sisältö erillisessä käyttöoppaassa. Viraston pitäisi myös varmistaa, että tiedot on ilmoitettava sähköisessä muodossa käyttäen keinoja, jotka ovat helposti tiedot toimittavien tahojen saatavilla.

(10) Jotta voitaisiin varmistaa tietojen kattavuus sekä jatkuva ja turvallinen tiedonsiirto, tietojen toimittamisesta vastaavilla tahoilla pitäisi olla tietyt tietolähteiden varmentamista, tietojen oikeellisuuden ja kattavuuden tarkistamista sekä toiminnan jatkuvuutta koskevat valmiudet. Virasto arvioi, täyttävätkö ilmoitusvelvolliset osapuolet kyseiset vaatimukset. Arvioinnissa olisi varmistettava, että markkinatoimijoiden tietoja käsitteleviä ammattimaisia kolmansia osapuolia ja omia tietojansa ilmoittavia markkinatoimijoita kohdellaan oikeasuhteisesti.

(11) Ilmoitettavien tietojen tyyppi ja lähde saattavat vaikuttaa siihen, minkä verran resursseja ja aikaa tietojen toimittamisesta vastaavat tahot tarvitsevat valmistellakseen tiedot lähettämistä varten. Järjestäytyneillä markkinapaikoilla tehtyjä vakioituja sopimuksia koskevien tietojen käsittelyyn ja ilmoittamiseen kuluu esimerkiksi kokonaisuudessaan vähemmän aikaa kuin vakioimattomia tai tiettyjä perustietoja koskevien ilmoitusjärjestelmien luomiseen. Näin ollen ilmoitusvelvollisuus pitäisi jakaa vaiheisiin siten, että ensin olisi asetettava perustiedot saataville sähkö- ja kaasu-ENTSOn keskitetyissä tiedotusjärjestelmissä ja toimitettava tiedot järjestäytyneillä markkinapaikoilla tehdyistä vakioiduista sopimuksista. Vakioimattomia sopimuksia koskevat tiedot olisi ilmoitettava myöhemmin, kun niitä koskeva ilmoitusmenettely on saatu päätökseen. Jos tiedot toimitettaisiin porrastetusti, viraston olisi myös helpompi jakaa resurssinsa tietojen vastaanottamista varten.

(12) Tässä asetuksessa säädetyt toimenpiteet ovat asetuksen (EU) N:o 1227/2011 21 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla

Kohde

Tässä asetuksessa säädetään asetuksen (EU) N:o 1227/2011 8 artiklan 2 ja 6 kohdassa tarkoitetut säännöt, joita sovelletaan tietojen toimittamiseen virastolle. Asetuksessa määritetään, mitkä perustiedot ja mitkä energian tukkumarkkinatuotteita koskevat tiedot on ilmoitettava. Siinä säädetään myös tietojen ilmoittamisessa käytettävistä kanavista sekä määritetään ilmoitusten toimittamisen ajoitus ja säännöllisyys.

2 artikla

Määritelmät

Tässä asetuksessa sovelletaan asetuksen (EU) N:o 1227/2011 2 artiklan ja komission asetuksen (EU) N:o 984/2013 (3) 3 artiklan määritelmiä.

Lisäksi tässä asetuksessa tarkoitetaan:

1) ’perustiedolla’ tietoja, jotka koskevat sähkön tai maakaasun tuotanto-, varastointi- ja kulutuslaitosten tai siirtoverkkojen kapasiteettia ja käyttöä tai nesteytetyn maakaasun käsittelylaitteiston kapasiteettia ja käyttöä, mukaan lukien tiedot näiden laitosten tai verkkojen suunnitellusta tai ennakoimattomasta käytöstä poissa olosta;

2) ’vakioidulla sopimuksella’ sopimusta, joka koskee säännellyssä markkinapaikassa kaupankäynnin kohteeksi otettua tukkutason energiatuotetta riippumatta siitä, toteutuuko kauppa kyseisessä markkinapaikassa;

3) ’vakioimattomalla sopimuksella’ mitä tahansa tukkutason energiatuotetta koskevaa sopimusta, joka ei ole vakioitu sopimus;

4) ’järjestäytyneellä markkinapaikalla’ tai ’järjestäytyneellä markkinalla’ a) monenvälistä järjestelmää, joka tuo yhteen useiden kolmansien osapuolten tukkutason energiatuotteita koskevat osto- ja myynti-intressit tai helpottaa niiden yhteen tuomista siten, että tuloksena on sopimus; b) mitä tahansa muuta järjestelmää, jossa useiden kolmansien osapuolten tukkutason energiatuotteita koskevat osto- ja myynti-intressit voivat olla keskenään vuorovaikutuksessa siten, että tuloksena on sopimus. Niihin kuuluvat esimerkiksi sähkö- ja kaasupörssit, kaupanvälittäjät ja muut liiketoimia ammattimaisesti järjestävät henkilöt sekä Euroopan parlamentin ja neuvoston direktiivin 2014/65/EU (4) 4 artiklassa tarkoitetut kauppapaikat;

5) ’konsernilla’ konsernia Euroopan parlamentin ja neuvoston direktiivin 2013/34/EU (5) 2 artiklassa määritellyssä merkityksessä;

6) ’konsernin sisäisellä sopimuksella’ tukkutason energiatuotteita koskevaa sopimusta, jonka osapuolet kuuluvat samaan konserniin ja sisältyvät kokonaisuudessaan samaan konsolidointiin;

7) ’OTC-kaupalla’ (over-the-counter) mitä tahansa järjestäytyneen markkinan ulkopuolella toteutettua kauppaa;

8) ’ilmoituksella’ — sähkön osalta: fyysisten siirto-oikeuksien haltijan ja sen vastapuolen suorittamaa alueiden välisen kapasiteetin käyttöä koskevaa ilmoitusta siirtoverkonhaltijoille, — maakaasun osalta: verkonkäyttäjän siirtoverkonhaltijalle tekemää ennakkoilmoitusta virrasta, jonka verkonkäyttäjä haluaa syöttää verkkoon tai ottaa verkosta;

9) ’tase-energialla’ energiaa, jota siirtoverkonhaltijat käyttävät verkon tasapainottamiseen;

10) ’tasapainotuskapasiteetilla’ (reserveillä) sovittua varakapasiteettia;

11) ’tasepalveluilla’ — sähkön osalta: joko tasapainotuskapasiteettia, tase-energiaa tai molempia, — maakaasun osalta: siirtoverkonhaltijalle kaasusopimuksen perusteella tarjottavaa palvelua, jota tarvitaan tasoittamaan kaasun kysynnässä ja tarjonnassa esiintyviä lyhytaikaisia vaihteluja;

12) ’käyttöpaikalla’ resurssia, joka vastaanottaa sähköä tai maakaasua omaan käyttöönsä;

13) ’tuotantoyksiköllä’ sähköntuotantolaitosta, joka koostuu yhdestä generaattoriyksiköstä tai useampien generaattoriyksikköjen yhdistelmästä;

II LUKU

LIIKETOIMIA KOSKEVA ILMOITUSVELVOLLISUUS

3 artikla

Luettelo sopimuksista, joista on ilmoitettava

1. Seuraavista sopimuksista on ilmoitettava virastolle:

a) Unionissa toimitettavaan sähköön tai maakaasuun liittyvien tukkutason energiatuotteiden osalta on ilmoitettava seuraavista sopimuksista: i) sähkön tai maakaasun toimitusta koskevat päivänsisäisten markkinoiden aikaiset ja päivänsisäiset sopimukset, kun toimitus tapahtuu unionin alueella, riippumatta siitä, missä ja miten kauppa toimitetaan, ja erityisesti riippumatta siitä, onko kyseessä huutokauppa vai jatkuva kaupankäynti; ii) sähkön tai maakaasun toimitusta koskevat vuorokausimarkkinoiden aikaiset sopimukset, kun toimitus tapahtuu unionin alueella, riippumatta siitä, missä ja miten kauppa toimitetaan, ja erityisesti riippumatta siitä, onko kyseessä huutokauppa vai jatkuva kaupankäynti; iii) sähkön tai maakaasun toimitusta koskevat kahta päivää edeltävät sopimukset, kun toimitus tapahtuu unionin alueella, riippumatta siitä, missä ja miten kauppa toimitetaan, ja erityisesti riippumatta siitä, onko kyseessä huutokauppa vai jatkuva kaupankäynti; iv) sähkön tai maakaasun toimitusta koskevat viikonloppusopimukset, kun toimitus tapahtuu unionin alueella, riippumatta siitä, missä ja miten kauppa toimitetaan, ja erityisesti riippumatta siitä, onko kyseessä huutokauppa vai jatkuva kaupankäynti; v) sähkön tai maakaasun toimitusta koskevat toimituspäivän jälkeiset sopimukset, kun toimitus tapahtuu unionin alueella, riippumatta siitä, missä ja miten kauppa toimitetaan, ja erityisesti riippumatta siitä, onko kyseessä huutokauppa vai jatkuva kaupankäynti; vi) muut sähkön tai maakaasun toimitussopimukset, kun toimitusaika on yli kaksi vuorokautta ja toimitus tapahtuu unionin alueella, riippumatta siitä, missä ja miten kauppa toimitetaan, ja erityisesti riippumatta siitä, onko kyseessä huutokauppa vai jatkuva kaupankäynti; vii) sähkön tai maakaasun toimitussopimukset yksittäiseen käyttöpaikkaan, jonka tekninen kulutuskapasiteetti on vähintään 600 GWh/vuosi; viii) optiot, futuurit, swapit ja muut johdannaissopimukset, jotka liittyvät unionissa tuotettuun, kaupankäynnin kohteena olevaan tai toimitettuun sähköön tai maakaasuun.

b) Unionissa tapahtuvaan sähkön tai maakaasun siirtoon liittyvien tukkutason energiatuotteiden osalta on ilmoitettava seuraavista sopimuksista: i) kahden tai useamman kauppapaikan tai tarjousalueen väliset, unionissa tapahtuvaan sähkön tai maakaasun siirtoon liittyvät sopimukset, jotka perustuvat siirtoverkonhaltijan suorittamaan tai sen puolesta suoritettuun selväsanaiseen alustavaan kapasiteetin jakoon ja joissa määritetään fyysiset siirto-oikeudet ja finanssisiirto-oikeudet tai niitä koskevat velvollisuudet; ii) kahden tai useamman kauppapaikan tai tarjousalueen väliset, unionissa tapahtuvaan sähkön tai maakaasun siirtoon liittyvät jälkimarkkinoilla toimivien markkinaosapuolten tekemät sopimukset, joissa määritetään fyysiset siirto-oikeudet ja finanssisiirto-oikeudet tai niitä koskevat velvollisuudet mukaan luettuina kyseisten sopimusten jälleenmyynti ja siirto; iii) optiot, futuurit, swapit ja muut johdannaissopimukset, jotka liittyvät unionissa tapahtuvaan sähkön tai maakaasun siirtoon.

2. Virasto laatii ilmoittamisen helpottamiseksi luettelon vakioiduista sopimuksista ja päivittää luetteloa oikea-aikaisesti. Virasto laatii ja julkaisee ilmoittamisen helpottamiseksi julkisen luettelon järjestäytyneistä markkinapaikoista tämän asetuksen voimaantulon jälkeen. Viraston on päivitettävä kyseistä luetteloa oikea-aikaisesti.

Järjestäytyneet markkinapaikat auttavat virastoa täyttämään sille ensimmäisessä alakohdassa säädetyt velvollisuudet toimittamalla virastolle tunnistetiedot kaikista kaupankäynnin kohteeksi ottamistaan tukkutason energiatuotteista. Tiedot on ilmoitettava viraston määrittämässä muodossa ennen kyseiseen sopimukseen kohdistuvan kaupankäynnin alkamista. Jos tiedot muuttuvat, järjestäytyneiden markkinapaikkojen on toimitettava virastolle päivitetyt tiedot.

Ilmoittamisen helpottamiseksi edellä 3 artiklan 1 kohdan a alakohdan vii alakohdassa tarkoitetun sopimuksen osapuolena olevien loppukäyttäjien on ilmoitettava vastapuolelleen käyttöpaikan kulutuskapasiteetista, joka on vähintään 600 GWh/vuosi.

4 artikla

Luettelo sopimuksista, joista on ilmoitettava viraston pyynnöstä

1. Seuraavista järjestäytyneiden markkinapaikkojen ulkopuolella tehdyistä sopimuksista ja niihin liittyvien liiketoimien tiedoista on ilmoitettava vain, jos virasto sitä tapauskohtaisesti perustellusti pyytää:

a) konsernin sisäiset sopimukset;

b) sähkön fyysistä toimitusta koskevat sopimukset, kun yksittäisen tuotantoyksikön tuotantokapasiteetti on korkeintaan 10 MW tai tuotantoyksiköiden yhteenlaskettu tuotantokapasiteetti on korkeintaan 10 MW;

c) maakaasun fyysistä siirtoa koskevat sopimukset, kun yksittäisen tuotantolaitoksen tuotantokapasiteetti on enintään 20 MW;

d) sähköä ja maakaasua koskevat tasepalvelusopimukset.

2. Markkinaosapuolia, jotka ovat vain osallisina 1 kohdan b ja c alakohdassa tarkoitettuja sopimuksia koskevissa liiketoimissa, ei velvoiteta rekisteröitymään kansalliselle sääntelyviranomaiselle asetuksen (EU) N:o 1227/2011 9 artiklan 1 kohdan mukaisesti.

5 artikla

Kauppaa koskevan toimeksiannon sisältävistä sopimuksista ilmoitettavat tiedot

1. Tämän asetuksen 3 artiklassa tarkoitetuista sopimuksista on ilmoitettava seuraavat tiedot:

a) sähkön tai maakaasun toimitukseen liittyvistä vakioiduista sopimuksista tiedot, jotka luetellaan liitteen taulukossa 1;

b) sähkön tai maakaasun toimitukseen liittyvistä vakioimattomista sopimuksista tiedot, jotka luetellaan liitteen taulukossa 2;

c) sähkön siirtoon liittyvistä vakioiduista sopimuksista ja vakioimattomista sopimuksista tiedot, jotka luetellaan liitteen taulukossa 3;

d) maakaasun siirtoon liittyvistä vakioiduista sopimuksista ja vakioimattomista sopimuksista tiedot, jotka luetellaan liitteen taulukossa 4.

Vakioimattomiin sopimuksiin liittyvistä liiketoimista on ilmoitettava ainakin kokonaismäärä ja -hinta liitteen taulukkoa 1 käyttäen.

2. Viraston on eriteltävä yksityiskohtaisemmin 1 kohdassa tarkoitetut tiedot käyttöoppaassa, joka viraston on saatettava yleisön saataville kuultuaan asianomaisia osapuolia ja tämän asetuksen voimaantulon jälkeen. Viraston on kuultava asianomaisia osapuolia päivittäessään käyttöopasta.

6 artikla

Liiketoimia koskevassa ilmoittamisessa käytettävät kanavat

1. Markkinaosapuolten on ilmoitettava virastolle tiedot järjestäytyneillä markkinapaikoilla toimitetuista tukkutason energiatuotteista sekä täsmäytetyistä ja avoimista toimeksiannoista kyseisen järjestäytyneen markkinapaikan tai kauppojen täsmäytys- tai ilmoitusjärjestelmän kautta.

Sen järjestäytyneen markkinapaikan, jossa tukkutason energiatuote toimitettiin tai toimeksianto annettiin, on markkinaosapuolen pyynnöstä tarjottava tietojen ilmoittamista koskevaa sopimusta.

2. Siirtoverkonhaltijat tai heidän puolestaan toimivat kolmannet osapuolet toimittavat 3 artiklan 1 kohdan b alakohdan i alakohdassa tarkoitettuja sopimuksia sekä täsmäytettyjä ja avoimia toimeksiantoja koskevat tiedot.

3. Markkinaosapuolet tai heidän puolestaan toimivat kolmannet osapuolet toimittavat sellaisia 3 artiklan 1 kohdan a alakohdassa sekä 3 artiklan 1 kohdan b alakohdan ii ja iii alakohdassa tarkoitettuja sopimuksia koskevat tiedot, jotka on tehty järjestäytyneen markkinan ulkopuolella.

4. Seuraavat tahot toimittavat virastolle tiedot tukkutason energiatuotteista, joista on ilmoitettu Euroopan parlamentin ja neuvoston asetuksen (EU) N:o 600/2014 (6) 26 artiklan tai Euroopan parlamentin ja neuvoston asetuksen (EU) N:o 648/2012 (7) 9 artiklan mukaisesti:

a) asetuksen (EU) N:o 648/2012 2 artiklassa tarkoitetut kauppatietorekisterit;

b) asetuksen (EU) N:o 600/2014 2 artiklassa tarkoitetut hyväksytyt ilmoitusjärjestelmät;

c) asetuksen (EU) N:o 600/2014 26 artiklassa tarkoitetut toimivaltaiset viranomaiset;

d) Euroopan arvopaperimarkkinaviranomainen;

tilanteen mukaan.

5. Asetuksen (EU) N:o 1227/2011 8 artiklan 1 kohdassa säädetyn ilmoitusvelvollisuuden katsotaan tulleen täytetyksi, kun liiketoimia koskevat tiedot on ilmoitettu asetuksen (EU) N:o 600/2014 26 artiklan tai asetuksen (EU) N:o 648/2012 9 artiklan mukaisesti.

6. Asetuksen (EU) N:o 1227/2011 8 artiklan 3 kohdan toisen alakohdan mukaisesti järjestäytyneiden markkinoiden tai kauppojen täsmäytys- tai ilmoitusjärjestelmien on voitava toimittaa tämän artiklan 1 kohdassa tarkoitetut tiedot suoraan virastolle, sanotun kuitenkaan rajoittamatta tämän artiklan 5 kohdan soveltamista.

7. Jos joku kolmas osapuoli huolehtii tietojen ilmoittamisesta jommankumman tai kummankin vastapuolen puolesta tai jos yksi vastapuoli ilmoittaa sopimusta koskevat tiedot myös toisen vastapuolen puolesta, ilmoituksen on sisällettävä olennaiset tiedot kustakin vastapuolesta sekä kaikki ne tiedot, jotka olisi ilmoitettu, jos kumpikin vastapuoli olisi toimittanut tiedot erikseen.

8. Virasto voi pyytää markkinaosapuolilta ja tiedot ilmoittaneilta osapuolilta lisätietoa ja -selvityksiä niitä koskevista ilmoitetuista tiedoista.

7 artikla

Liiketoimia koskevien ilmoitusten aikataulu

1. Vakioituja sopimuksia sekä kauppaa ja huutokauppaa koskevia toimeksiantoja koskevat tiedot on ilmoitettava mahdollisimman pian, kuitenkin viimeistään sopimuksen tekemistä tai toimeksiannon tekemistä seuraavana arkipäivänä.

Kaikista sopimukseen tai kauppaa koskevaan toimeksiantoon tehdyistä muutoksista tai niiden päättymisestä on ilmoitettava mahdollisimman nopeasti, kuitenkin viimeistään muuttamista tai päättymistä seuraavana arkipäivänä.

2. Huutokauppamarkkinoilla, joilla toimeksiannot eivät ole julkisesti nähtävissä, on ilmoitettava ainoastaan tehdyt sopimukset ja lopulliset toimeksiannot. Niistä on ilmoitettava viimeistään huutokauppaa seuraavana työpäivänä.

3. Kaupanvälittäjien suulliset toimeksiannot, jotka eivät näy sähköisillä ruuduilla, on raportoitava vain viraston pyynnöstä.

4. Vakioimattomia sopimuksia koskevat tiedot, vakioimattomaan sopimukseen tehdyt muutokset, vakioimattoman sopimuksen päättyminen ja 5 artiklan 1 kohdan toisessa alakohdassa tarkoitetut liiketoimet on ilmoitettava kuukauden kuluessa sopimuksen tekemisestä, muuttamisesta tai päättymisestä.

5. Tämän asetuksen 3 artiklan 1 kohdan b alakohdan i alakohdassa tarkoitettujen sopimusten tiedot on ilmoitettava mahdollisimman pian, kuitenkin viimeistään seuraavana arkipäivänä sen jälkeen, kun kapasiteetin jakamista koskevat tulokset ovat saatavilla. Kaikista sopimuksiin tehdyistä muutoksista tai sopimusten päättymisestä on ilmoitettava mahdollisimman nopeasti, kuitenkin viimeistään sopimuksen muuttamista tai päättymistä seuraavana arkipäivänä.

6. Ennen ilmoitusvelvollisuuden voimaantulopäivää tehtyjä ja ilmoitusvelvollisuuden voimaantulopäivänä voimassa olevia energian tukkutason sopimuksia koskevat tiedot on ilmoitettava virastolle 90 päivän kuluessa siitä päivästä, jona ilmoitusvelvollisuutta aletaan soveltaa kyseisiin sopimuksiin.

Ilmoitettavien tietojen on katettava vain tiedot, jotka voidaan poimia markkinatoimijoilla olevista tiedostoista. Niihin kuuluvat ainakin Euroopan parlamentin ja neuvoston direktiivin 2009/73/EY (8) 44 artiklan 2 kohdassa ja Euroopan parlamentin ja neuvoston direktiivin 2009/72/EY (9) 40 artiklan 2 kohdassa tarkoitetut tiedot.

III LUKU

PERUSTIETOJEN ILMOITTAMINEN

8 artikla

Sähkömarkkinoiden perustietojen ilmoittamista koskevat tiedot

1. Sähkö-ENTSOn on ilmoitettava markkinaosapuolten puolesta virastolle komission asetuksen (EU) N:o 543/2013 (10) 6 ja 17 artiklassa tarkoitetut tiedot sähkön tuotanto- ja kulutuslaitosten sekä sähkön siirtoverkkojen kapasiteetista ja käytöstä, mukaan lukien tiedot näiden laitosten tai verkkojen suunnitellusta tai ennakoimattomasta käytöstä pois olosta. Tiedot on toimitettava asetuksen (EU) N:o 543/2013 3 artiklassa tarkoitettuun keskitettyyn tiedotusjärjestelmään.

2. Sähkö-ENTSOn on asetettava 1 kohdassa tarkoitetut tiedot viraston saataville heti, kun ne ovat saatavilla keskitetyssä tiedotusjärjestelmässä.

Asetuksen (EU) N:o 543/2013 7 artiklan 1 kohdassa tarkoitetut tiedot on asetettava viraston saataville viimeistään seuraavana arkipäivänä eritellysti, ja niiden on sisällettävä kyseisen käyttöpaikan nimi ja sijainti.

Asetuksen (EU) N:o 543/2013 16 artiklan 1 kohdan a alakohdassa tarkoitetut tiedot on asetettava viraston saataville viimeistään seuraavana arkipäivänä.

3. Sähkön siirtoverkonhaltijoiden tai heidän puolestaan toimivien kolmansien osapuolten on ilmoitettava asetuksen (EU) N:o 1227/2011 8 artiklan 5 kohdan mukaisesti virastolle sekä kansallisille sääntelyviranomaisille näiden pyynnöstä tiedot tarjousalueiden välillä vahvistetuista lopullisista ilmoituksista, mukana olevien markkinaosapuolten henkilöllisyydestä ja suunnitellusta määrästä. Tiedot on asetettava saataville viimeistään seuraavana arkipäivänä.

9 artikla

Kaasumarkkinoiden perustietojen ilmoittamista koskevat tiedot

1. Kaasu-ENTSOn on ilmoitettava markkinaosapuolten puolesta virastolle Euroopan parlamentin ja neuvoston asetuksen (EY) N:o 715/2009 (11) liitteen I 3.3 kohdan 1 ja 5 alakohdassa tarkoitetut tiedot maakaasunsiirtoverkkojen kapasiteetista ja käytöstä, mukaan lukien tiedot näiden verkkojen suunnitellusta tai ennakoimattomasta käytöstä poissa olosta. Tiedot on asetettava keskitetysti saataville asetuksen (EY) N:o 715/2009 liitteen I 3.1.1 kohdan 1 alakohdan h alakohdassa tarkoitetulla koko unionin kattavalla yhdellä jakelualustalla.

Kaasu-ENTSOn on asetettava 1 alakohdassa tarkoitetut tiedot viraston saataville heti, kun ne ovat saatavilla koko unionin kattavalla yhdellä jakelualustalla.

2. Kaasun siirtoverkonhaltijoiden tai heidän puolestaan toimivien kolmansien osapuolten on ilmoitettava asetuksen (EU) N:o 1227/2011 8 artiklan 5 kohdan mukaisesti virastolle sekä kansallisille sääntelyviranomaisille näiden pyynnöstä tiedot seuraavaa vuorokautta koskevista ilmoituksista ja lopullisista uudelleenilmoituksista, mukana olevien markkinaosapuolten henkilöllisyydestä sekä jaetuista määristä. Tiedot on asetettava saataville viimeistään seuraavana arkipäivänä.

Tiedot on toimitettava seuraavista siirtoverkon kohdista:

a) kaikki yhteenliitäntäpisteet;

b) tuotantolaitosten syöttökohdat tuotantovaiheen putkisto mukaan luettuina;

c) yksittäiselle asiakkaalle yhdistetyt ottokohdat;

d) varastointilaitosten syöttö- ja ottokohdat;

e) nesteytetyn maakaasun käsittelylaitteistot;

f) fyysiset ja virtuaaliset solmukohdat.

3. Direktiivin 2009/73/EY 2 artiklan 12 kohdassa tarkoitettujen nesteytetyn maakaasun käsittelylaitteiston haltijoiden on ilmoitettava virastolle ja kansallisille sääntelyviranomaisille näiden pyynnöstä seuraavat tiedot:

a) nesteytetyn maakaasun käsittelylaitoksen tekninen, sovittu ja käytettävissä oleva kapasiteetti päiväkohtaisesti;

b) nesteytetyn maakaasun käsittelylaitoksen toimittama määrä ja inventaario päiväkohtaisesti;

c) nesteytetyn maakaasun käsittelylaitoksen suunniteltua ja ennakoimatonta käytöstä poissa oloa koskevat tiedotteet, tiedotteiden antamisen ajankohta ja kyseessä oleva kapasiteetti.

4. Tämän artiklan 3 kohdan a ja b alakohdassa tarkoitetut tiedot on asetettava saataville viimeistään seuraavana arkipäivänä.

Tämän artiklan 3 kohdan c alakohdassa tarkoitetut tiedot ja tietoihin tehdyt päivitykset on asetettava saataville heti, kun kyseinen tieto on saatavilla.

5. Markkinaosapuolet tai nesteytetyn maakaasun käsittelylaitteiston haltijat ilmoittavat kustakin nesteytetyn maakaasun käsittelylaitoksesta seuraavat tiedot virastolle ja kansallisille sääntelyviranomaisille näiden pyynnöstä:

a) Lastin purkamisen ja uudelleenlastauksen osalta on toimitettava seuraavat tiedot: i) purkamisen tai uudelleenlastauksen päivämäärä; ii) puretun tai uudelleenlastatun lastin määrä aluskohtaisesti; iii) vastaanottoaseman nimi; iv) kyseistä käsittelylaitteistoa käyttävän aluksen nimi ja koko.

b) Nesteytetyn maakaasun käsittelylaitosten osalta on ilmoitettava tiedot päiväkohtaisesti suunnitellusta lastin purkamisesta tai uudelleenlastauksesta seuraavan kuukauden ajalta, markkinaosapuolen nimi sekä vastaanottoaseman nimi (jos vastaanottoasema ei ole markkinaosapuolena).

6. Tämän artiklan 5 kohdan a alakohdassa tarkoitetut tiedot on asetettava saataville viimeistään lastin purkamista tai uudelleenlastausta seuraavana arkipäivänä.

Tämän artiklan 5 kohdan b alakohdassa tarkoitetut tiedot on asetettava saataville ennen sitä kuukautta, jota annetut tiedot koskevat.

7. Direktiivin 2009/73/EY 2 artiklan 10 kohdassa tarkoitettujen varastointilaitteistojen haltijoiden on toimitettava virastolle ja kansallisille sääntelyviranomaisille näiden pyynnöstä keskitetyn tiedotusjärjestelmän kautta seuraavat tiedot kustakin varastosta, tai jos varastot toimivat ryhminä, kustakin varastojen ryhmästä:

a) varaston tekninen, sovittu ja käytettävissä oleva kapasiteetti;

b) varastossa olevan kaasun määrä kaasuntoimituspäivän lopussa sekä sisäänvirtauksen (syöttöjen) ja ulosvirtauksen (ottojen) määrä jokaista kaasuntoimituspäivää kohti;

c) varaston suunniteltua ja ennakoimatonta käytöstä poissa oloa koskevat tiedotteet, tiedotteiden antamisen ajankohta ja kyseessä oleva kapasiteetti.

8. Tämän artiklan 7 kohdan a ja b alakohdassa tarkoitetut tiedot on asetettava saataville viimeistään seuraavana arkipäivänä.

Tämän artiklan 7 kohdan c alakohdassa tarkoitetut tiedot ja tietoihin tehdyt päivitykset on asetettava saataville heti, kun kyseinen tieto on saatavilla.

9. Markkinaosapuolten tai heidän puolestaan toimivien varastointilaitteistojen haltijoiden on ilmoitettava virastolle ja kansallisille sääntelyviranomaisille näiden pyynnöstä, minkä verran kaasua markkinaosapuolella on varastossa kaasuntoimituspäivän lopussa. Nämä tiedot on asetettava saataville viimeistään seuraavana arkipäivänä.

10 artikla

Ilmoitusmenettelyt

1. Jos markkinaosapuolet tai markkinaosapuolten puolesta toimivat palveluntarjoajat julkistavat sisäpiiritietoa verkkosivuillaan, heidän on toimitettava verkkosyötteitä, joiden avulla virasto voi kerätä kyseiset tiedot tehokkaasti.

2. Tämän asetuksen 6, 8 ja 9 artiklassa tarkoitettuja tietoja tai sisäpiiritietoja toimitettaessa markkinaosapuolen on todennettava henkilöllisyytensä tai markkinaosapuolen puolesta toimivan kolmannen osapuolen on todennettava markkinaosapuolen henkilöllisyys käyttämällä sitä ACERin tunnusta, jonka markkinaosapuoli sai rekisteröitymisen yhteydessä, tai yksilöllistä tunnusta, jonka markkinaosapuoli ilmoitti asetuksen (EU) N:o 1227/2011 9 artiklan mukaista rekisteröintiä suorittaessaan.

3. Virasto päättää asianomaisia osapuolia kuultuaan ja alalla vakiintuneita standardeja noudattaen 6, 8 ja 9 artiklassa tarkoitettujen tietojen ilmoittamisessa sovellettavista menettelyistä, standardeista ja sähköisistä muodoista. Viraston on kuultava asianomaisia osapuolia päivittäessään kyseisiä sovellettavia menettelyitä, standardeja ja sähköisiä muotoja.

IV LUKU

LOPPUMÄÄRÄYKSET

11 artikla

Tekniset ja organisatoriset vaatimukset ja tietojen ilmoittamista koskeva vastuu

1. Virasto määrittää asianomaisia osapuolia kuultuaan tietojen toimittamisessa sovellettavat tekniset ja organisatoriset vaatimukset tehokkaan ja turvallisen tietojen vaihdon ja käsittelyn varmistamiseksi. Viraston on kuultava asianomaisia osapuolia päivittäessään kyseisiä vaatimuksia.

Vaatimusten tarkoituksena on

a) varmistaa tietoturva, tietojen luottamuksellisuus ja tietojen kattavuus;

b) mahdollistaa ilmoitetuissa tiedoissa olevien virheiden havaitseminen ja korjaaminen;

c) mahdollistaa tietolähteen todentaminen;

d) varmistaa toiminnan jatkuvuus.

Virasto arvioi, täyttävätkö ilmoitusvelvolliset osapuolet kyseiset vaatimukset. Virasto rekisteröi vaatimukset täyttävät ilmoitusvelvolliset osapuolet. Tämän asetuksen 6 artiklan 4 kohdassa lueteltujen osapuolten katsotaan täyttävän toisessa alakohdassa luetellut vaatimukset.

2. Tämän asetuksen 6, 8 ja 9 artiklassa tarkoitetut ilmoitusvelvolliset henkilöt ovat vastuussa tietojen kattavuudesta ja oikeellisuudesta sekä niiden oikea-aikaisesta toimittamisesta virastolle ja tarvittaessa kansallisille sääntelyviranomaisille.

Jos ensimmäisessä alakohdassa tarkoitettu henkilö ilmoittaa tiedot kolmannen osapuolen välityksellä, kyseinen henkilö ei ole vastuussa tietojen kattavuutta, oikeellisuutta ja oikea-aikaisuutta koskevista puutteista, jotka voidaan katsoa kolmannen osapuolen aiheuttamiksi. Näissä tapauksissa kolmas osapuoli on vastuussa kyseisistä puutteista, sanotun kuitenkaan rajoittamatta tietojen toimittamisesta sähkömarkkinoilla annetun asetuksen (EU) N:o 543/2013 4 ja 18 artiklan soveltamista.

Ensimmäisessä alakohdassa tarkoitettujen henkilöiden on kuitenkin toteutettava asianmukaiset toimet kolmansien osapuolten kautta ilmoitettavien tietojen kattavuuden, oikeellisuuden ja oikea-aikaisuuden tarkistamiseksi.

12 artikla

Voimaantulo ja muut toimenpiteet

1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

2. Tämän asetuksen 9 artiklan 1 kohdassa säädettyä ilmoitusvelvollisuutta sovelletaan 7 päivästä lokakuuta 2015 lähtien.

Tämän asetuksen 6 artiklan 1 kohdassa säädettyä ilmoitusvelvollisuutta sovelletaan 7 päivästä lokakuuta 2015 lähtien, lukuun ottamatta 3 artiklan 1 kohdan b alakohdassa tarkoitettujen sopimusten yhteydessä.

Tämän asetuksen 8 artiklan 1 kohdassa säädettyä ilmoitusvelvollisuutta sovelletaan 7 päivästä lokakuuta 2015 lähtien, kuitenkin aikaisintaan sitten, kun keskitetty tiedotusjärjestelmä on toiminnassa asetuksen (EU) N:o 534/2013 3 artiklan 3 kohdan mukaisesti.

Tämän asetuksen 6 artiklan 2 ja 3 kohdassa, 8 artiklan 3 kohdassa sekä 9 artiklan 2, 3, 5, 7 ja 9 kohdassa säädettyä ilmoitusvelvollisuutta sovelletaan 7 päivästä huhtikuuta 2016 lähtien.

Tämän asetuksen 6 artiklan 1 kohdassa säädettyä ilmoitusvelvollisuutta sovelletaan 7 päivästä huhtikuuta 2016 lähtien 3 artiklan 1 kohdan b alakohdassa tarkoitettujen sopimusten yhteydessä.

3. Virasto voi sopia järjestäytyneiden markkinapaikkojen tai kauppojen täsmäytys- tai ilmoitusjärjestelmien kanssa tietojen saamisesta ennen ilmoitusvelvollisuuden voimaantuloa, sanotun kuitenkaan rajoittamatta tämän artiklan 2 kohdan toisen ja viidennen alakohdan soveltamista.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä joulukuuta 2014. Komission puolesta Puheenjohtaja Jean-Claude JUNCKER

(1) EUVL L 326, 8.12.2011, s. 1.

(2) Euroopan parlamentin ja neuvoston asetus (EY) N:o 713/2009, annettu 13 päivänä heinäkuuta 2009, energia-alan sääntelyviranomaisten yhteistyöviraston perustamisesta (EUVL L 211, 14.8.2009, s. 1).

(3) Komission asetus (EU) N:o 984/2013, annettu 14 päivänä lokakuuta 2013, kaasunsiirtojärjestelmien kapasiteetinjakomekanismien verkkosäännön vahvistamisesta ja Euroopan parlamentin ja neuvoston asetuksen (EY) N:o 715/2009 täydentämisestä (EUVL L 273, 15.10.2013, s. 5).

(4) Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).

(5) Euroopan parlamentin ja neuvoston direktiivi 2013/34/EU, annettu 26 päivänä kesäkuuta 2013, tietyntyyppisten yritysten vuositilinpäätöksistä, konsernitilinpäätöksistä ja niihin liittyvistä kertomuksista, Euroopan parlamentin ja neuvoston direktiivin 2006/43/EY muuttamisesta ja neuvoston direktiivien 78/660/ETY ja 83/349/ETY kumoamisesta (EUVL L 182, 29.6.2013, s. 19).

(6) Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).

(7) Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).

(8) Euroopan parlamentin ja neuvoston direktiivi 2009/73/EY, annettu 13 päivänä heinäkuuta 2009, maakaasun sisämarkkinoita koskevista yhteisistä säännöistä ja direktiivin 2003/55/EY kumoamisesta (EUVL L 211, 14.8.2009, s. 94).

(9) Euroopan parlamentin ja neuvoston direktiivi 2009/72/EY, annettu 13 päivänä heinäkuuta 2009, sähkön sisämarkkinoita koskevista yhteisistä säännöistä ja direktiivin 2003/54/EY kumoamisesta (EUVL L 211, 14.8.2009, s. 55).

(10) Komission asetus (EU) N:o 543/2013, annettu 14 päivänä kesäkuuta 2013, tietojen antamisesta ja julkaisemisesta sähkömarkkinoilla ja Euroopan parlamentin ja neuvoston asetuksen (EY) N:o 714/2009 liitteen I muuttamisesta (EUVL L 163, 15.6.2013, s. 1).

(11) Euroopan parlamentin ja neuvoston asetus (EY) N:o 715/2009, annettu 13 päivänä heinäkuuta 2009, maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta (EUVL L 211, 14.8.2009, s. 36).